Roberto Bellarosa. Roberto Bellarosa (1994-yil 23-avgustda tugʻilgan) – belgiyalik qoʻshiqchi. Bellarosa „The Voice Belgique“ tanlovining birinchi gʻolibi sifatida shuhrat qozondi. Shuningdek, u 2013-yilgi Eurovision qo‘shiq tanlovida Belgiya sharafini himoya qilib, 71 ball bilan 12-oʻrinni egalladi. Biografiyasi. Roberto Bellarosa 1994-yil 23-avgustda Belgiyaning Wanze shahrida, kelib chiqishi Italiyaning Apulia hududining janubiy mintaqasidagi Vico del Gargano qishlogʻidan boʻlgan futbolchilar oilasida tugʻilgan. Toʻqqiz yoshida uning ota-onasi Huy shahridagi musiqa maktabiga olib borishgan. Xor darslari paytida oʻqituvchisi uning ovozini eshitgandan soʻng ota-onasiga yosh Bellarosani qoʻshimcha qoʻshiq darslariga ham qoʻyishni maslahat bergan. Keryerasi. 2011–12: The Voice Belgique. 2011-yilda Bellarosa Jon de Mol tomonidan olib boriladigan „The Voice“ tanlovining Valloniya versiyasida („The Voice Belgique“) ishtirok etgan. Onlayn ariza topshirgandan soʻng, Bellarosa kastingda qatnashgan va u yerda James Morrisonning „You Give Me Something“ qoʻshigʻini kuylagan. Hakamlar hisoblangan Quentin Mosimann, Lio, Joshua va Beverly Jo Scottlarning barchasi stullarini unga oʻgirib, Bellarosa oxir-oqibat yordamchi murabbiy Tara McDonald bilan Quentin Mosimann jamoasiga qoʻshilishiga qaror qilishgan. 2012-yil 10-aprelda, 16 haftalik musobaqadan soʻng, Bellarosa Sony Music leybli bilan shartnoma tuzib, muxlislarning 57% ovozlarini qoʻlga kiritib, gʻolib deb topilgan. 2012-13: „Ma voie“ albomi va Eurovision qoʻshiq tanlovi. 2012-yilda Bellarosa Belgiya boʻylab 11 nafar boshqa ishtirokchilar bilan birga „The Voice Belgique“ nomli jonli gastrol safarida ishtirok etgan. 2012-yil 6-iyulda Bellarosa oʻzining „The Voice Belgique“ loyihasidagi murabbiyi Quentin Mosimann va yordamchi murabbiyi Tara McDonald bilan birgalikda ishlab oʻzining birinchi „Je Crois“ singlini chiqargan. Uning birinchi albomi „Ma voie“ 2012-yil 21-sentyabrda, ikkinchi singli „Apprends-moi“ esa 2012-yil 26-oktyabrda chiqqan. 2012-yil 16-noyabrda „Radio Télévision Belge Francophone“ (RTBF) tomonidan Bellarosa Shvetsiyaning Malmö shahrida boʻlib oʻtadigan Eurovision 2013 qoʻshiq tanlovida Belgiya sharafini „Love Kills“ qoʻshigʻi bilan himoya qilishi eʼlon qilingan. U tanlov finaliga chiqqan va yakunda 12-oʻrinni egallagan.